訪湯倅
作者：汪莘
朝代：宋

paragraphs: 文者道之器，詩者文之精。
世儒失本原，謂以一枝鳴。
僕昔頗好學，不與時俗并。
始求爲己事，中有濟物情。
靜與古月俱，動與秋陽行。
先聖此從容，風流被後生。
身世兩相違，淹留竟何成。
一丘聊自適，萬化爭逢迎。
天地露根柢，動植陳性情。
日月顯處妙，鬼神隠中明。
老佛既恍惚，諸子亦縱橫。
興衰雜今古，憂豫難悉平。
時買白玉板，寫此朱絲聲。
似被天公嗔，魑魅出見驚。
秋霜下黄葉，春風自抽萌。
蘭花待春風，深林含芳馨。
屬聞賢別駕，古學兼韶韺。
仍聞吐佳句，氣挾蘇州清。
今朝別柴扉，匪敢投公卿。
臭味畧相似，長松與茯苓。